Depositio domni JARENTONIS, abbatis istius loci. Hujus temporibus, satis amicabiliter hanc ecclesiam Deus visus est respexisse, cum aliquantis antea diebus miserabiliter illam visus fuerit despexisse. Hic enim, cum primo ad istam ecclesiam venit, omni virtute et bonis destitutam illam invenit, nam et forinsecus possessiones factione pravorum principum annulate pene fuerint, et internis observantia regularis et fervor religionis tepefactus omnino videbatur. Verum is divino fretus auxilio et religionis cultum in priorem statum restituit et nonnullas possessiones amissas recuperavit et nunquam habitas adquirere meruit. Nam quia erat profundus consilio, jocundus alloquio, principibus tam ecclesiasticis quam secularibus valde placebat et, quotiens illos adiisset, maximum in eorum curiis locum habebat, et ab ipsis magnifice remuneratus domum redibat. Porro illi non satis erat pervicina sibi loca ecclesie sibi commisse commoda perquirere, sed ad externas et remotas regiones, [377] in Hispaniam scilicet atque [387] Angliam pergendo, aurum, argentum, pallia, aliaque ornamenta ecclesiastica undecumque huc convehebat. Et ut fidelis minister que sibi a fidelibus tradita fuerant, domus sue fideliter utilitatibus impendebat. Unde et contigit, divina favente clementia, ut in diebus ejus, tam religionis gratia quam exteriorum affluentia, super omnes sibi vicinos hec ecclesia caput extulerit. Verum ut de possessionibus per eum recuperatis vel adquisitis aliqua memoremus. Ipsius industria recuperavit haec ecclesia [364] cellam sancte Marie Cabilonensis necnon et [351] cellam de Sarcophagis. Ipso etiam agente, [380] dedit nobis Oddo* Bajocensis episcopus cellam sancti Vigoris cum ecclesiis et terris ad ipsam pertinentibus [358]. Guntardus* quoque Valentinensis episcopus hortatu ejus dedit nobis ecclesias quas in Valentinense territorio habemus. [366] Et Hugo Bisuntinus archiepiscopus capellam de Logia Novella; [371] necnon et Agano* Heduensis episcopus ecclesiam sancti Jacobi de Arneto. Ipso etiam interveniente dedit nobis venerabilis memorie Robertus* Lingonensis episcopus ecclesias et capellas inferius annotatas, videlicet [408] ecclesiam de Nojant cum capella ipsius castri, [374] ecclesiam de Claromonte, [425] capellam castri Wangionis rivi cum ecclesiis ad ipsam pertinentibus, [374] ecclesiam de Magno Monte, ecclesiam de Icio, ecclesiam de Casnedo, ecclesiam de Spaniaco, ecclesiam de Vareso, [378] ecclesiam de Sancto Lupo, [374] ecclesiam de Germani villare, ecclesiam de Riniaco, ecclesiam de Oceyo. [415] Duo sane nobiles viri sub eo conversi dederunt alodium suum de Hychino et de Sancto Benigno de Bosco. Per ejus siquidem ac monachorum illius industriam reinhabitari et reedificari ceperunt ville iste, videlicet [352] Casnedus major et minor, Marcenniacus, Varesus et Missiniacus: [435] ex quibus duas, Casnedum scilicet et Marcenniacum ad anniversarium suum faciendum deputavit, ut, dum fratres orationibus suis ipsius anime subsidia ministrarent, ipsi quoque ejus providentia lautiori cibo corpora relevarent; unde quia tam magnificus, non solum presentibus, verum etiam futuris fuisse cognoscitur, justum est ut mensura qua mensus est remetiatur ei. Decretum est laude totius capituli ut, exceptis majoribus festis, anima illius salutari hostia quotidie expietur, quatenus et ipsi ad salutem proficiat et successoribus sit quoddam ad bene agendum incitamentum quod possint post mortem sperare similia.